钦定古今图书集成/明伦汇编/氏族典/第294卷 > 方孝孺〈兄孝闻 子中宪 中愈〉
## 钦定古今图书集成/明伦汇编/氏族典/第294卷 > 方孝孺〈兄孝闻 子中宪 中愈〉

按《明外史方孝孺传》：“孝孺，字希直，一字希古，宁海人。
父克勤。孝孺幼警敏，读书日盈寸，乡人目为小韩子。
从父宦游齐鲁间，览古圣贤遗迹，慨然奋兴。洪武八
年，克勤被诬下狱，谪戍江浦。孝孺上书乞代，不报，归
师。宋濂从入京。濂侍太祖受命，作《灵芝甘露颂》，赐酒，
大醉归。孝孺见濂醉寝，私为草以俟。比明，濂愕然曰：
‘上命作颂，醉甚误，不为奈何’？”孝孺乃进所属草，濂携
以入。太祖览之曰：“此非学士笔。”濂谢曰：“实臣门人方
孝孺作。”太祖喜，召试。会克勤坐空印事诛，扶丧归，哀
动行路。巳，从濂卒业。建文帝即位，召为翰林侍讲。明
年迁侍讲学士，侍经筵，备顾问。更定官制，孝孺改文
学博士。燕兵入，帝自焚。镇抚伍云执孝孺以献，成祖
命系狱。先是，成祖发北平，姚广孝以孝孺为托。至是
使其门人谕意，孝孺怒斥之。成祖又召使草诏，及见，
悲恸彻殿陛。成祖降榻劳之。孝孺且哭且骂，成祖怒，
命磔诸市，孝孺慨然就死。兄孝闻，力学笃行，先孝孺
死，妻郑及二子中宪、中愈先自经死，二女投秦淮河
死。宗族亲友坐死者八百七十三人。福王时，孝孺谥
“文正”，妻郑谥《贞愍》。